ഹരിത വിഷയത്തില് എതിരഭിപ്രായവുമായി ഒരുവിഭാഗം മുതിര്ന്ന നേതാക്കള് അച്ചടക്ക നടപടിയെടുത്താല് ലീഗ് സ്ത്രീവിരുദ്ധ പാര്ട്ടിയായി ചിത്രീകരിക്കപ്പെടും മലപ്പുറം:ഹരിത സംസ്ഥാന,ജില്ലാ കമ്മിറ്റികള് പിരിച്ചുവിടാനും നേതാക്കള്ക്ക് എതിരെ അച്ചടക്ക നടപടിയെടുക്കാനും അടക്കമുളള തീരുമാനങ്ങള്ക്കായി ചേര്ന്ന മുസ്ലീം ലീഗ് നേതൃയോഗത്തില് ഹരിതയ്ക്ക് അനുകൂലമായി ഒരുവിഭാഗം നേതാക്കള്. ഇ.ടി മുഹമ്മദ് ബഷീര് എം.പി, എം.എല്.എമാരായ കെ.പി.എ മജീദ്, എം.കെ മുനീര്, മുന്മന്ത്രി കുട്ടി അഹമ്മദ് കുട്ടി എന്നിവരാണ് ഹരിതയെ പിരിച്ചുവിടുന്നത് പാര്ട്ടിയെക്കുറിച്ച് തെറ്റായ സന്ദേശം നല്കുമെന്ന് യോഗത്തില് അഭിപ്രായപ്പെട്ടത്. എംഎസ്എഫ് ദേശീയനേതൃത്വവും ഹരിതയ്ക്കെതിരെ നടപടിയെടുക്കുന്നതിന് എതിരെ പാണക്കാട് സാദിഖലി ശിഹാബ് തങ്ങളോട് എതിര്പ്പ് അറിയിച്ചു. അച്ചടക്ക നടപടിവന്നാല് മുസ്ളീം ലീഗിനെ ഒരു സ്ത്രീവിരുദ്ധ പാര്ട്ടിയായി ചിത്രീകരിക്കും. ഹരിത ഉന്നയിച്ച വിഷയം ചര്ച്ചചെയ്യാതെ നടപടിയെടുക്കുന്നത് വലിയ തിരിച്ചടി പാര്ട്ടിക്കുണ്ടാക്കുമെന്നും നേതാക്കള് മുന്നറിയിപ്പ് നല്കുന്നു. പാണക്കാട് ഹൈദരലി ശിഹാബ് തങ്ങള് ആശുപത്രിയില് ചികിത്സയിലായതിനാല് നിലവില് പാര്ട്ടിയിലെ കാര്യങ്ങളില് തീരുമാനമെടുക്കുന്നത് പാണക്കാട് സാദിഖലി ശിഹാബ് തങ്ങളാണ്. കാര്യങ്ങള് വനിതാ കമ്മീഷനിലെത്തിച്ചതിനോട് വിയോജിക്കുന്ന നിലപാടാണ് സാദിഖലി തങ്ങള്ക്കുളളതെന്നാണ് വിവരം. അച്ചടക്ക നടപടി വേണമെന്നാണ് അദ്ദേഹത്തിന്റെ നിലപാട്. എന്നാല് അച്ചടക്ക നടപടിയെടുത്താല് ഉണ്ടാകുന്ന പ്രത്യാഘാതങ്ങള് ബോദ്ധ്യപ്പെടുത്താനാണ് മുതിര്ന്ന നേതാക്കള് ശ്രമിക്കുന്നത്.